
Gondolatok a devizahiteles perek margójára

Dolgozatom témája az utóbbi időszak legnagyobb port felkavaró ügyei a devizahiteles perek és az azokkal kapcsolatos jogi kérdések. A témaválasztásomat éppen a téma aktualitása indokolta. A dolgozatom célja bemutatni a devizahiteles perekre adott jogalkotói és jogalkal-mazói megoldásokkal kapcsolatos problémákat, kérdéseket és azok következményeit.
Dolgozatomban bemutatom a probléma kialakulását, majd ismertetem a devizahitelekkel kapcsolatos legfontosabb fogalmakat, és az ezekre vonatkozó hazai és Uniós jogszabályokat és azok változásait. Ezt követően az Európai Unió bíróságának Kásler ügyben hozott ítéletét, valamint a Kúria jogegységi döntéseit, PK véleményeit elemezve igyekszem rávilágítani a bírói gyakorlat ellentmondásaira és problémáira. Bemutatom a 2014. évi XXXVIII. törvény rendelkezéseit és annak aggályos pontjait, valamint a törvény viszonyát az előzményéül szol-gáló bírósági döntésekhez. Külön foglalkozom a törvény visszaható hatályának kérdésével, a tisztességes eljáráshoz való joggal és a konzultációs kötelezettség elmulasztásával, amelyekkel kapcsolatos véleményemet az Európai Központi Bank véleményére, a Kúria korábbi dön-téseire, és a 34/2014 Alkotmánybírósági határozatra alapozom. De lege ferenda javaslatomban próbálok olyan megoldást felvázolni, amely elkerülhetővé teszi a jövőben hasonló problémák megjelenését, de legalábbis azok megoldását gyorsabbá és hatékonyabbá teszik. Végül röviden foglalkozom a kialakult helyzet lehetséges következményeivel.



